Zagreb, 15. lipnja 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Josipa Granjaša, općinskog načelnika Općine Sopje do 7. lipnja 2017.g.,** pokrenutom Odlukom Povjerenstva broj: 711-I-489-P-130/18-02-10 od 11. travnja 2018.g., na 14. sjednici, održanoj 15. lipnja 2018.g., donosi sljedeću

**ODLUKU**

1. **Propustom dužnosnika Josipa Granjaša, općinskog načelnika Općine Sopje do 7. lipnja 2017.g., da u roku od 30 dana od dana prestanka obnašanja dužnosti općinskog načelnika Općine Sopje Povjerenstvu podnese ispravno i potpuno ispunjeni obrazac izvješća o imovinskom stanju, koju obvezu dužnosnik nije ispunio niti nakon što ga je Povjerenstvo pisanim putem pozvalo na ispunjenje iste u daljnjem roku koji je istekao 21. studenog 2017. g., dužnosnik je počinio povredu članka 10. ZSSI-a, u vezi s člankom 8. i 9. ZSSI-a.**
2. **Za povredu ZSSI-a, opisanu pod točkom I. ove izreke, dužnosniku Josipu Granjašu neće se izreći sankcija s obzirom da je od prestanaka obnašanja dužnosti općinskog načelnika Općine Sopje proteklo više od 12 mjeseci.**

Obrazloženje

Povjerenstvo je na 5. sjednici održanoj 11. travnja 2018.g. pokrenulo postupak za odlučivanje o sukobu interesa protiv dužnosnika Josipa Granjaša, općinskog načelnika Općine Sopje, zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku podnese ispravno i potpuno ispunjeni obrazac izvješća o imovinskom stanju dužnosnikapovodom prestanka obnašanja navedene dužnosti.

Uvidom u Registar dužnosnika koji ustrojava i vodi Povjerenstvo utvrđeno je da je Josip Granjaš obnašao dužnost općinskog načelnika Općine Sopje od 6. lipnja 2013. – 7. lipnja 2017. g.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi navedenog Zakona, stoga je i Josip Granjaš, povodom obnašanja dužnosti općinskog načelnika Općine Sopje, bio obvezan postupati sukladno odredbama ZSSI-a.

Člankom 8. stavkom 2. ZSSI-a propisana je obveza dužnosnika da u roku od 30 dana po prestanku obnašanja javne dužnosti podnesu Povjerenstvu izvješće o svojoj imovini.

Izvješće se sukladno članku 8. stavku 9. ZSSI-a, podnosi na obrascu čiji sadržaj propisuje Povjerenstvo.

Člankom 9. stavkom 1. ZSSI-a propisano je da su u izvješću o imovinskom stanju dužnosnici u obvezi unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti.

Člankom 10. ZSSI-a propisano je da će Povjerenstvo, ako utvrdi da dužnosnik nije ispunio obveze iz članka 8. i 9. ZSSI-a, pisanim putem zatražiti od dužnosnika ispunjenje obveze. Rok za ispunjenje navedene obveze ne može biti duži od 15 dana od dana primitka pisanog zahtjeva. Ako dužnosnik ne ispuni obvezu u danom roku, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a

Uvidom u službenu evidenciju Povjerenstva utvrđeno je kako dužnosnik Josip Granjaš u roku od 30 dana od dana prestanka obnašanja dužnosti općinskog načelnika Općine Sopje u mandatu 2013.g.-2017.g. nije podnio izvješće o imovinskom stanju dužnosnika.

Sukladno članku 10. stavku 1. ZSSI-a, Povjerenstvo je zaključkom broj: 711-I-1802-IK-3005/17-01-10 od 2. studenog 2017.g. pozvalo dužnosnika da ispuni i podnese Povjerenstvu ispravno i potpuno ispunjeni obrazac izvješća o imovinskom stanju dužnosnika povodom prestanka obnašanja dužnosti zamjenika općinskog načelnika Općine Sopje u roku od 15 dana od dana primitka zaključka. Dostava navedenog zaključka dužnosniku izvršena je dana 6. studenog 2017. g.

Obzirom da je Povjerenstvo nedvojbeno utvrdilo da dužnosnik Josip Granjaš u danom roku od 15 dana od dana primitka gore navedenog zaključka, odnosno do 21. studenog 2017. g. nije ispunio obveze iz članka 8. i članka 9. ZSSI-a, Povjerenstvo je na temelju članka 10. stavka 3. ZSSI-a pokrenulo predmetni postupak.

Člankom 42. stavkom 1. ZSSI-a propisano je da se za povredu odredbi ZSSI-a Povjerenstvo osobama iz članka 3. ZSSI-a može izreći sljedeće sankcije: 1. opomena, 2. obustava isplate dijela neto mjesečne plaće, 3. javno objavljivanje odluke Povjerenstva. Člankom 42. stavkom 3. ZSSI-a propisano je da će za povredu odredbi članaka 10. ZSSI-a Povjerenstvo izreći sankciju iz članka 42. stavka 1. točke 2. i 3. ZSSI-a. Člankom 44. stavkom 1. ZSSI-a propisano je da sankciju obustave isplate neto mjesečne plaće Povjerenstvo izriče u iznosu od 2.000,00 do 40.000,00 kuna vodeći računa o težini i posljedicama povrede ZSSI-a.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 8. i 9. ZSSI-a počinju danom stupanja na dužnost i traju dvanaest mjeseci od dana prestanka obnašanja dužnosti.

Povjerenstvo dužnosniku neće izreći sankciju uvažavajući okolnost da je u trenutku donošenja ove Odluke proteklo više od 12 mjeseci od dana prestanka obnašanja dužnosti općinskog načelnika Općine Sopje.

 Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Uputa o pravnom lijeku**

Protiv ove odluke Povjerenstva može se pokrenuti upravni spor. Upravna tužba podnosi se nadležnom Upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

**Dostaviti:**

1. Dužnosnik Josip Granjaš, elektronička dostava
2. Objava na internetskoj stranici Povjerenstva
3. Pismohrana